Title: กฎกระทรวง (พ.ศ. 2524) ออกตามความในพระราชบัญญัติควบคุมอาคาร พ.ศ. 2522

กฎกระทรวง
(พ.ศ. ๒๕๒๔)
ออกตามความในพระราชบัญญัติควบคุมอาคาร
พ.ศ. ๒๕๒๒[๑]

อาศัยอำนาจตามความในมาตรา ๕ และมาตรา ๔๙
แห่งพระราชบัญญัติควบคุมอาคาร พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ข้าราชการหรือพนักงานส่วนท้องถิ่นที่เจ้าพนักงานท้องถิ่นจะแต่งตั้งให้เป็นนายตรวจได้
อย่างน้อยต้องมีความรู้หรือคุณวุฒิอย่างใดอย่างหนึ่ง ดังต่อไปนี้ คือ
(๑) ได้รับประกาศนียบัตรประโยคมัธยมศึกษาตอนปลายสายอาชีพ
แผนกวิชาช่างก่อสร้าง แผนกวิชาช่างสำรวจ แผนกวิชาช่างโยธา และแผนกวิชาช่างเขียนแบบโยธา
หรือ
(๒) ได้รับประกาศนียบัตรตามที่ ก.พ.
กำหนดว่าใช้เป็นคุณสมบัติเฉพาะสำหรับตำแหน่งช่างโยธา ๑ หรือเทียบเท่า

ข้อ ๒ 
ข้าราชการหรือพนักงานส่วนท้องถิ่นที่เจ้าพนักงานท้องถิ่นจะแต่งตั้งให้เป็นนายช่างได้
อย่างน้อยต้องมีความรู้หรือคุณวุฒิอย่างใดอย่างหนึ่ง ดังต่อไปนี้ คือ
(๑) ได้รับประกาศนียบัตรชั้นสูง แผนกวิชาช่างก่อสร้าง
แผนกวิชาช่างสำรวจ แผนกวิชาช่างโยธา และแผนกวิชาช่างเขียนแบบโยธา
(๒) ได้รับประกาศนียบัตรตามที่ ก.พ. กำหนดว่าใช้เป็นคุณสมบัติเฉพาะสำหรับตำแหน่งช่างโยธา
(๓) ได้รับประกาศนียบัตรวิชาช่างตรีตามหลักสูตรของทางราชการซึ่ง
ก.พ. ได้รับรองแล้ว หรือได้รับอนุญาตพิเศษให้เป็นผู้ประกอบวิชาชีพวิศวกรรมควบคุม
สาขา ๑ วิศวกรรมโยธา ตามกฎหมายว่าด้วยวิชาชีพวิศวกรรม หรือ
(๔) เป็นผู้มีความรู้หรือคุณวุฒิตามข้อ ๑ แห่งกฎกระทรวงนี้
และเป็นข้าราชการหรือพนักงานส่วนท้องถิ่นตั้งแต่ระดับ ๓ ขึ้นไป

ให้ไว้ ณ วันที่ ๖ กรกฎาคม พ.ศ. ๒๕๒๔
พลเอก สิทธิ  จิรโรจน์
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากมาตรา ๔๙ แห่งพระราชบัญญัติควบคุมอาคาร พ.ศ. ๒๕๒๒ กำหนดให้ข้าราชการหรือพนักงานส่วนท้องถิ่นที่เจ้าพนักงานท้องถิ่นจะแต่งตั้งให้เป็นนายตรวจหรือนายช่างต้องมีความรู้หรือคุณวุฒิตามที่กำหนดในกฎกระทรวง

โชติกานต์/ปรับปรุง
๑๖
กันยายน ๒๕๖๓

อรญา/ตรวจ
๑ กุมภาพันธ์
๒๕๖๔

[๑] ราชกิจจานุเบกษา
เล่ม ๙๘/ตอนที่ ๑๒๒/ฉบับพิเศษ หน้า ๑๖/๒๗ กรกฎาคม ๒๕๒๔